སྙིང་རྗེས་བྱས་ཉེས་སམ་དྲང་བདེན་མིན་པའི་གནས་སྟངས་དང་ཕྲད་སྐབས་མགོ་སྒུར་དགོས་པའི་དོན་རྩ་བ་ནས་སྟོན་གྱི་མེད།དཔེར་ན།མི་རིགས་དཀར་ནག་དབྱེ་འབྱེད་བྱེད་པའི་སྲིད་ཇུས་ཀྱི་གནད་དོན་ཁྲོད་ལྟར།དྲང་བདེན་མ་ཡིན་པའི་གནས་སྟངས་ཤིག་ལ་ཡ་ལན་ཤུགས་ཆེན་པོ་ཞིག་བྱེད་སྐབས།སྙིང་རྗེས་ང་ཚོར་དྲང་བདེན་མ་ཡིན་པ་ཁས་ལེན་དགོས་སྐོར་མ་བརྗོད་པར།ང་ཚོས་དེར་ཁ་གཏད་གཅོག་དགོས་སྐོར་བརྗོད་པ་དང།དེ་ལྟ་བུའི་རྒོལ་ལན་དེ་ངེས་པར་དུ་འཚེ་མེད་ཞི་བ་ཡིན་དགོས་པ་ཤུགས་ཀྱིས་སྟོན་གྱི་ཡོད།འོན་ཀྱང་འཚེ་མེད་ཞི་བ་ནི་ནུས་སྟོབས་དབེན་པའི་རྟགས་མཚན་ཞིག་མ་ཡིན་པར།རང་གིས་རང་ལ་གདེང་སྤོབས་དང་བློ་སྟོབས་ཡོད་པའི་དན་རྟགས་ཤིག་ཡིན།སྤྱིར་བཏང་མི་རྣམས་རྩོད་གླེང་ཤོར་བའི་སྐབས།རྒྱུ་མཚན་ཟད་པའི་སྐབས་འབའ་ཞིག་གི་ཚེ།ཁོང་ཁྲོ་ལང་བ་དང་།སྐད་ཅོར་རྒྱག་པ།ཐ་ན་དྲག་སྤྱོད་ལ་ཞུགས་པའང་ཡོང་གི་ཡོད།འོན་ཀྱང་ཁ་མཆུ་ཐུག་པའི་ཚོགས་པ་དེར།བདེན་པ་སོ་སོའི་ཕྱོགས་ལ་ཡོད་པའི་གདེང་ཚོད་རྙེད་ན།རྒྱུན་དུ་ཞི་འཇམ་པོར་གནས་ཏེ་སོ་སོའི་གནད་དོན་ཐོག་མུ་མཐུད་རྩོད་པ་རྒྱག་གི་ཡོད།དེར་བརྟེན་དེས་བདེན་པ་དང་དྲང་བདེན་ཡོད་ན།དེ་ལས་གདེང་སྤོབས་ཇི་ལྟར་ཡོང་མིན་ར་སྤྲོད་བྱེད་པ་ཡིན་པས།ཞི་འཇམ་དང་འཚེ་བ་མེད་པའི་བསམ་བློའི་འཁྱེར་སོ་རྒྱུན་སྲིང་བྱེད་པ་ནི་ངོ་ཐོག་ཏུ་སྟོབས་ཤུགས་ཀྱི་མཚོན་དོན་ཞིག་ཡིན།